Smernica Komisie 2001/8/ES
z 8. februára 2001,
ktorou sa nahrádza príloha I k smernici Rady 92/109/EHS o výrobe a uvádzaní na trh určitých látok používaných pri nedovolenej výrobe omamných látok a psychotropných látok
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady (EHS) 92/109/EHS zo 14. decembra 1992 o výrobe a uvádzaní na trh určitých látok používaných na nedovolenú výrobu omamných látok a psychotropných látok, [1] zmenenú a doplnenú smernicou Komisie 93/46/EHS [2], a najmä na jej článok 10 ods. 3,
keďže:
(1) Je nevyhnutné uviesť do účinnosti rozhodnutie prijaté Komisiou OSN pre omamné látky v marci 2000, aby bola do tabuľky 1 prílohy k dohovoru OSN z r. 1988 zaradená látka norefedrín.
(2) Je nevyhnutné zmeniť a doplniť skupinu 1 prílohy I základnej smernice, aby bola v súlade s touto smernicou.
(3) Takouto úpravou bude pokračovať proces zosúlaďovania smernice s nariadením Rady (EHS) č. 3677/90 z 13. decembra 1990, ktorým sa ustanovujú opatrenia, ktoré treba prijať, aby sa zabránilo zneužívaniu určitých látok na nedovolenú výrobu omamných látok a psychotropných látok [3], zmeneným a doplneným nariadením Komisie (EHS) č. 3769/92 [4].
(4) Opatrenia ustanovené v tejto smernici sú v súlade so stanoviskom výboru zriadeného podľa článku 10 nariadenia (EHS) č. 3677/90,
PRIJALA TÚTO SMERNICU:
Článok 1
Príloha I k smernici 92/109/EHS sa nahrádza prílohou k tejto smernici.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. marca 2001. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dvadsiaty deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 8. februára 2001